  Виталий Пронин Тамара Бекмеметьева ужа Эгра ёросысь Бачкей гуртысь Сибирь сюреслы сӥзем музейын. Эгра ёросысь Бачкей гуртын улӥсь Тамара Бекмеметьева, арлыдыз вуыса но, мунёос шоры яратыса учке. Тамара Геннадьевна мунёосты магазинысь уг басья — ачиз лэсьтэ. Вылтуссы но чебер, дӥськутсы но тузӥ, ымнырзы пальпотӥсь, котькудӥзлэн пичи пыдкукез, чибориё сумкаез, йыразы шляпа. Кӧня векчи ужез быдэстэ — чидан кулэ солы. Та кышномуртлэсь мунёоссэ нырысьсэ синйылтӥ Эграысь Киужъёсъя центрын радъям адӟытонысь. Соос бордазы кыско, буйгато, мылкыд сёто — мунёослэн кузёенызы тодматсконо кариськи. Тамара Геннадьевна вордскемын Беризёвыр гуртын, собере Чимошурын улӥз. Кабачигуртысь но Эграысь 1-тӥ школаосын тодон-валан люказ. Каргуртын дышетскыкуз, интернатын улӥз, нош ваньмон дыръяз ветлӥз Пионеръёслэн юртысьтызы (али Нылпи творчествоя юрт) киужъёсъя кружоке. Дышетӥсенызы Людмила Тихоновна Мерзленковаен ӵош мунёослы дӥськут вурылӥз, носки керттылӥз. Дэбесысь педучилищеез йылпумъяса, ужаны кутскиз вал Бачкей гуртысь школаын. Но школазы пытсаськем, тросэз дышетӥсьёс палэнысь уж утчано луизы. Тамара Геннадьевна Сибирь сюреслы сӥзем музее кариськиз. Нош мунёос сярысь малпанъёсыз ялан йыраз бергазы. Ваньмон дыръяз соосты вурон борды басьтӥськиз. Тодматскиз, кылсярысь, уйпал удмуртъёслэн дӥськутэнызы, тодон-валанзэ будэтыны юрттэ Интернет.Мылкыдзэ бурдъяло на ӵыжы-выжыосыз, тросэз соос асьсэос но киужен выро. Таӵе мунёос лэсья. — Толалтэ тросгес мунёос лэсьтыса вуисько, нош тулысысен бер сӥзьылозь ваньмыны уг луы, бакча ӝегатэ, — шуэ Тамара Бекмеметьева.— Мунёос тросгес лэсьтӥ 1990-тӥ аръёсы, нылпиосылы но родняосмылэн нылпиоссылы кузьмалляй. Азьло мунё лэсьтылӥ капрон колготкиослэсь но синтепонлэсь, бумагалэсь но ваталэсь, квиллинг амалъя. Нош берло трикотажен ужаны яраз. Мунёлэн пичи детальёсыз трос, соосты ваньзэ киын вуроно, пужыятоно, чильпано луэ, ӵапак соосты быдэстонлы ик трос дыр быре. Одӥг пуксиськод ке, соку ик йылаз-пумаз вуттэм потэ. 2-3 нунал куспын ужме йылпумъясько. Кибашлы кышномурт мунёос трос лэсьтэ, но дораз ог 10 мындаез гинэ возиське. Троссэ мунёоссэ кузьма яке кузьымлы лэсьтэ. Эшшо но тросгес мунёосыз ёрос музее интыямын, адӟытонъёсы поттэмын. Тамара Бекмеметьевалэн азьланезлы но малпанъёсыз лачак. Дышетскыны малпа мукет тусо мунёос вурыны, киоссы-пыдъёссы, пе, мед куасалляськысалзы. Малпа на лякиё шобрет вурыны дышетскыны. ________ Надежда ДАНИЛОВА  